แก้โกลด์อีทีเอฟเพี้ยนชูคำนวณราคาจากตลาดทอง
ก.ล.ต.-สมาคมบริษัทจัดการลงทุน แก้โกลด์อีทีเอฟราคาเพี้ยน เลือกคำนวณราคาทองในตลาดซื้อขายทองคำ ด้านตลาดหุ้นสิงคโปร์ดึงมาร์เก็ต เมกเกอร์ ช่วยดูแลราคา
29 ก.พ. 2555

ก.ล.ต.-สมาคมบริษัทจัดการลงทุน แก้โกลด์อีทีเอฟราคาเพี้ยน เลือกคำนวณราคาทองในตลาดซื้อขายทองคำ ด้านตลาดหุ้นสิงคโปร์ดึงมาร์เก็ต เมกเกอร์ ช่วยดูแลราคา
นายวรพล  โสคติยานุรักษ์  เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต. ได้หารือกับสมาคมบริษัทจัดการลงทุนและได้ข้อสรุปกรณีที่เห็นว่าราคาปิดของกองทุนรวมทองคำที่จดทะเบียนซื้อขายในตลาดหลักทรัพย์ต่างประเทศ (Gold ETF)  ผิดปกติ บลจ. จะใช้ราคาที่สะท้อนมูลค่าที่แท้จริงของ Gold ETF เช่น Indicative NAV ของ Gold ETF  ซึ่งคำนวณจากราคาทองคำในตลาดซื้อขายทองคำ มาใช้ในการคำนวณ NAV ของกองทุนไทย  
กรณีที่ราคาปิดเป็นปกติ บลจ. ยังคงใช้ราคาปิดของ Gold ETF มาคำนวณ NAV ของกองทุนไทยตามปกติเช่นเดิม 
นายวรพล กล่าวว่า ก.ล.ต.ยังได้หารือร่วมกับเจ้าหน้าที่ของตลาดหลักทรัพย์สิงคโปร์ (Singapore Exchange: SGX) ซึ่ง  SGX มองว่าสาเหตุที่ราคาปิดผิดปกติอาจเกิดจากสภาพคล่องในวันดังกล่าวคือ 30 ธ.ค.2554 มีค่อนข้างน้อย  จึงได้ดำเนินการตรวจสอบและวางมาตรการเพื่อแก้ไขปัญหาแล้ว  โดยกำหนดให้ผู้ดูแลสภาพคล่อง ( market maker ) เข้ามาทำหน้าที่ในช่วงก่อนปิดตลาด (call market) ซึ่งจะช่วยให้ราคาปิดเป็นปกติยิ่งขึ้น  
นางวรวรรณ  ธาราภูมิ นายกสมาคมบริษัทจัดการลงทุน กล่าวว่า  ที่ผ่านมา บลจ. ได้ใช้ราคาปิดตามที่มาตรฐานบัญชีและประกาศสมาคมกำหนด แต่การมาหารือในครั้งนี้ เพื่อให้ บลจ. มีทางออกในการกำหนดราคาที่เป็นธรรมกับผู้ถือหน่วยลงทุนทุกรายและทำให้การคำนวณ NAV สะท้อนมูลค่าที่แท้จริงมากยิ่งขึ้น ซึ่งสมาชิกสมาคมเห็นด้วยกับ ก.ล.ต.ในการกำหนดราคาตามแนวทางดังกล่าว